វេទិកាផ្សព្វផ្សាយ និងពិគ្រោះយោបល់របស់ក្រុមប្រឹក្សាក្រុងពោធិ៍សាត់ អាណត្តិទី៣
Channel: Pursat Television
Date: 2019-08-28

នាព្រឹកថ្ងៃទី២៣ ខែសីហា ឆ្នាំ២០១៩ រដ្ឋបាលក្រុង បានរៀបចំវេទិកាផ្សព្វផ្សាយ និងពិគ្រោះយោបល់របស់ក្រុមប្រឹក្សាក្រុងពោធិ៍សាត់ អាណត្តិទី៣ ស្ថិតក្រោមវត្តមានលោក សំរិទ្ធិ អេង ប្រធានក្រុមប្រឹក្សាក្រុង លោក ចាប នាង អភិបាលក្រុងពោធិ៍សាត់ ដោយមានការអញ្ជើញចូលរួមពីសមាជិក សមាជិកា ក្រុមប្រឹក្សាក្រុង ក្រុមប្រឹក្សាសង្កាត់ ប្រធាន អនុប្រធានមន្ទីរជុំវិញខេត្ត លោកមេភូមិ ចៅសង្កាត់ វាគ្មិន និងប្អូនប្រជាពលរដ្ឋ ស្ថិតនៅបរិវេណវត្តវាល សង្កាត់លលកស សរុប១៥២     នាក់។
 លោក គឹម តារា នាយករដ្ឋបាលសាលាក្រុងពោធិ៍សាត់ ក៏បានអានសេក្តីសម្រេចរបស់រដ្ឋាភិបាលដូចខាងក្រោម៖  
១.យោងច្បាប់ស្តីពីការគ្រប់គ្រងរដ្ឋបាល រាជធានី ខេត្ត/ក្រុង/ស្រុក/ខណ្ឌ។
២.យោងច្បាប់ស្តីពីការបោះឆ្នោតជ្រើសរើសក្រុមប្រឹក្សា រាជធានី ក្រុង/ស្រុក/ខណ្ខ។  
៣.យោងអនុក្រឹត្យអនុក្រឹត្យលេខ ២១៦ ស្តីពីទំនាក់ទំនងការងាររបស់ក្រុមប្រឹក្សា និងគណៈអភិបាលក្រុង។ 
 លោក សំរិទ្ធ អេង ប្រធានក្រុមប្រឹក្សាក្រុង ថ្លែងថា ក្រសួងមហាផ្ទៃ បានណែនាំក្រុមប្រឹក្សាក៏ដូចជាចេញអនុក្រឹត សេចក្តីណែនាំ និងសេចក្តីជូនដំណឹងផ្សេងៗ គឺមានគោលបំណងដើម្បីឱ្យក្រុមប្រឹក្សាក្រុង ស្រុក ឃុំ សង្កាត់ រាជធានីខេត្ត ត្រូវសហការក្នុងការផ្តល់សេវាសាធារណៈទាន់ពេលវេលា។ រាល់បញ្ហាប្រឈមនានារបស់ប្រជាពលរដ្ឋ គឺក្រុមប្រឹក្សាក្រុងទាំងអស់ត្រូវចែករំលែកគ្នាចុះតាមសង្កាត់ និងសហការជាមួយក្រុមការងារភូមិ ដើម្បីធ្វើដំណោះស្រាយរាល់កិច្ចការទាំង អស់ឱ្យបានសមស្របទៅតាមផ្លូវច្បាប់។ បញ្ហាដែលតែងតែកើតមានឡើងជាបន្តបន្ទាប់ក្នុងមូលដ្ឋាន ដូច្នេះហើយបានជាក្រសួងមហាផ្ទៃ បានចេញអនុក្រឹត និងណែនាំដល់ក្រុមប្រឹក្សាត្រូវធ្វើវេទិកាសង្កាត់យ៉ាងតិច១ឆ្នាំម្តង។ លោកបានបន្តទៀតថា វេទិកានេះបានផ្តល់ឱកាសឱ្យប្រជាពលរដ្ឋបានបញ្ចេញមតិ សំណូមពរ និងបញ្ហាប្រឈមនានា ដែលមាននៅក្នុងមូលដ្ឋានជូនដល់ក្នុងអង្គវិធី ដើម្បីធ្វើការដោះស្រាយជូន។
 លោក ចាប នាង អភិបាលក្រុងពោធិ៍សាត់ បានអានរបាយការណ៍សង្ខេបស្តីពីសមិទ្ធផលសម្រេចបាន និងបញ្ហាប្រឈមនានា ការអនុវត្តកម្មវិធីវិនិយោគបីឆ្នាំរំកិលចំណូល និងចំណាយ ឆ្នាំ២០១៨-២០១៩ របស់រដ្ឋបាលក្រុងជូនដល់អង្គពិធីទាំងមូលរួចមក។
ក្នុងឱកាសនោះដែរប្រជាពលរដ្ឋ និងលោកមេភូមិ ចៅសង្កាត់ ក៏បានលើកសំណួរ និងសំណូមពរ មានសរុបចំនួន១៥សំនួរ  ផ្ទាល់មាត់ចំនួន១០សំនួរ និងសរសេរតាមលិខិតចំនួន៥សំនួរ អ្វីដែលប្រជាពលរដ្ឋបានលើកឡើង ពាក់ព័ន្ធទៅនឹងបញ្ហាក្នុងមូលដ្ឋានដូចជា  បញ្ហាអគ្គិសនី  សន្តិសុខ  លូ ប្រឡាយ និងបញ្ហាផ្លូវ ។ នូវរាល់សំណួរនិងសំណូមពរត្រូវបានវាគ្មិន និងលោកអភិបាលក្រុង បកស្រាយបំភ្លឺទទួលបានលទ្ធផលល្អប្រសើរ ប៉ុន្តែរាល់នូវបញ្ហមួយចំនួនដែលមិនអាចដោះស្រាយរួចក្រុមការងារ យើងនឹងត្រូវដាក់ជូនទៅឯកឧត្តមអភិបាលខេត្តដើម្បីដោះស្រាយបន្តទៀត៕